Predkladacia správa

Čo sú biocídne výrobky? 
Biocídne výrobky alebo nepoľnohospodárske pesticídy, sú širokou triedou chemických a niekedy biologických chemických látok používaných pre dezinfekciu/odstránenie nečistôt alebo reguláciu mikrobiálnych a iných „škodcov“ mimo poľnohospodárskych prostredí. Medzi ne patria napríklad:
•	dezinfekčné prípravky alebo prípravky používané na odstránenie nečistôt,  
•	konzervačné prísady, 
•	prípravky proti usadzovaniu nánosov, 
•	konzervačné prípravky na drevo,
•	prostriedky pre reguláciu škodcov, atď.

Návrh legislatívneho zámeru zákona o podmienkach uvádzania biocídnych výrobkov na trh (ďalej len „legislatívny zámer zákona“) bol vypracovaný na základe plánu legislatívnych úloh vlády Slovenskej republiky na rok 2001. 
Úlohou vypracovať legislatívny zámer zákona bolo poverené Ministerstvo hospodárstva Slovenskej republiky. Ministerstvo hospodárstva pri jeho vypracovávaní v rámci zriadenej pracovnej skupiny spolupracovalo z expertmi Ministerstva zdravotníctva SR, Ministerstva životného prostredia SR, Ministerstva pôdohospodárstva SR, Centra pre chemické látky a prípravky a VUSAPL a.s. Nitra, ktorý zastupoval Zväz chemického 
a farmaceutického priemyslu na Slovensku.
Legislatívny zámer zákona vychádza zo Smernice Európskeho Parlamentu a Rady 
č. 98/8/ES o uvádzaní biocídnych výrobkov na trh a nariadenia komisie č. 1896/2000/ES 
o prvej etape programu zmienenom v článku 16 (2) smernice Európskeho Parlamentu a Rady 98/8/ES o uvádzaní biocídnych výrobkov na trh.
Podmienky uvádzania biocídnych výrobkov a účinných látok na trh nemajú v súčasnej dobe v  Slovenskej republike samostatnú právnu úpravu. Existujúci stav nie je v súlade s právom EÚ v tejto oblasti.
Legislatívny zámer zákona bol vypracovaný na základe analýzy právnej úpravy tejto problematiky v Slovenskej republike, súvisiacich právnych predpisov a porovnania s právnou úpravou problematiky v Európskej únii, analýzou dopadu smernice rady 98/8/ES 
o uvádzaní biocídnych výrobkov na trh a podkladov Organizácie pre hospodársku spoluprácu a rozvoj (OECD).
Navrhovaná právna úprava má zabezpečiť uvádzanie biocídnych výrobkov na trh len po ich posúdení centrom pre chemické látky a prípravky (ďalej len „centrum“) s cieľom zabezpečiť, aby uvádzané biocídne výrobky mali maximálnu účinnosť pri súčasnom  minimalizovaní rizika pre ľudí, zvieratá a životné prostredie.
Legislatívny zámer návrhu zákona o podmienkach uvádzania biocídnych výrobkov na trh prerokovala Legislatívna rada vlády SR 22. januára 2002 a odporučila ho predložiť na rokovanie vlády SR po zapracovaní pripomienok uplatnených na jej rokovaní.
Predkladateľ návrhu legislatívneho zámeru návrhu zákona pripomienky Legislatívnej rady vlády SR do návrhu zapracoval a na rokovanie vlády SR sa predkladá bez rozporov.
Zákon vypracovaný na základe legislatívneho zámeru bude mať dopad na štátny rozpočet, a to uvolnením finančných prostriedkov pre kontrolné orgány ako aj pre centrum, a to v celkovom náklade v roku 2003 7,2 mil. Sk a v rokoch 2004 až 2007 sa bude valorizovať dopad na štátny rozpočet každý rok cca o sumu 7,5 mil. Sk. Dopad na štátny rozpočet sa na druhej strane bude eliminovať tým, že na trh budú uvádzané biocídne výrobky s najnižším možným nepriaznivým účinkom na ľudí, zvieratá a životné prostredie. Zákon bude mať pozitívny dopad na tvorbu pracovných miest, a to tým, že v oblasti kontroly (Slovenská obchodná inšpekcia) a v centre sa zamestná viacero odborníkov cca 30 pracovných miest.
Legislatívny zámer návrhu zákona je v súlade s Ústavou SR ako aj s medzinárodnými dohodami, ktorými je SR viazaná. 
Na základe rozhodnutia RHSD legislatívny zámer návrhu zákona nebol v RHSD prerokovaný.